Smernica Komisie 2001/78/ES
z 13. septembra 2001
o zmene a doplnení prílohy IV k smernici Rady 93/36/EHS, príloh IV, V a VI k smernici Rady 93/37/EHS, príloh III a IV k smernici Rady 92/50/EHS v znení zmenenom a doplnenom smernicou Rady 97/52/ES, a príloh XII až XV, XVII a XVIII k smernici Rady 93/38/EHS v znení zmenenom a doplnenom smernicou 98/4/ES
(Smernica o používaní štandardných formulárov pri uverejňovaní oznámení o verejnom obstarávaní)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom smernicu Rady 92/50/EHS z 18. júna 1992 o koordinácii postupov verejného obstarávania služieb [1], v znení zmenenom a doplnenom smernicou 97/52/ES [2] a najmä jej článok 22, smernicu Rady 93/36/EHS zo 14. júna 1993 o koordinácii postupov verejného obstarávania dodania tovaru [3] v znení zmenenom a doplnenom smernicou 97/52/ES a najmä jej článok 14, smernice Rady 93/37/EHS zo 14. júna 1993 o koordinácii postupov verejného obstarávania prác [4], v znení zmenenom a doplnenom smernicou 97/52/ES, a najmä jej článok 35 ods. 2 a na smernicu Rady 93/38/EHS zo 14. júna 1993 o koordinácii postupov verejného obstarávania subjektov pôsobiacich vo vodnom, energetickom, dopravnom a telekomunikačnom sektore [5], v znení zmenenom a doplnenom smernicou 98/4/ES [6] a najmä jej článok 39 ods. 2 a článok 40 ods. 2 a 3,
keďže:
(1) Smernica 92/50/EHS, 93/36/EHS, 93/37/EHS a 93/38/EHS stanovujú, že zmluvy, pre ktoré platia, musia byť uverejnené v Úradnom vestníku Európskych spoločenstiev, a špecifikujú informácie, ktoré musia obsahovať; tieto smernice taktiež zavádzajú modely, v súlade s ktorými musia byť oznámenia vyhotovované; táto povinnosť vyplýva z článku 9 ods. 4 smernice 93/36/EHS, článku 11 ods. 6 smernice 93/37/EHS, článku 17 ods. 1 smernice 92/50/EHS a článku 21 ods. 1 a 4, článku 22 ods. 2 a článku 24 ods. 1 smernice 93/38/EHS.
(2) Komisia prijala odporúčanie (91/561/EHS) 24. októbra 1991 [7] a oznámenie dňa 30. októbra 1992 [8]; preto sa odporúča používanie určitých modelových oznámení pre zmluvy na dodanie tovaru a prác. Tieto modely sa odlišujú od modelových oznámení v prílohách k smerniciam.
(3) Modely stanovené v smerniciach je potrebné teraz modifikovať tak, aby prispeli k zjednodušovaniu vykonávania pravidiel o uverejňovaní, súčasne s ich úpravou na elektronické prostriedky ako súčasti informačného systému pre verejné obstarávanie (SIMAP), ktorý zaviedla Komisia v spolupráci s členskými štátmi. Navyše používanie štandardných formulárov a možné použitie Spoločného slovníka obstarávania (CPV) prispejú k väčšej transparentnosti na trhu. Je účely objasnenia je vhodné nahradiť vyššie uvedené prílohy štandardnými formulármi.
(4) Opatrenia uvedené v tejto smernici sú v súlade so stanoviskami tak Poradného výboru pre verejné obstarávanie ako aj Poradného výboru pre obstarávanie v telekomunikáciách,
PRIJALA TÚTO SMERNICU:
Článok 1
1. Príloha IV k smernici 93/36/EHS sa nahrádza prílohou I k tejto smernici.
2. Prílohy IV, V a VI k smernici 93/37/EHS sa nahrádza textom príloh II, III a IV k tejto smernici.
3. Prílohy III a IV k smernici 92/50/EHS sa nahrádzajú prílohami V a VI k tejto smernici.
4. Prílohy XII až XV, XVII a XVIII k smernici 93/38/EHS sa nahrádzajú prílohami VII až XII k tejto smernici.
Článok 2
1. Členské štáty prijmú opatrenia potrebné na dosiahnutie súladu s touto smernicou najneskôr do 1. mája 2002. Bezodkladne o tom informujú Komisiu.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobudne účinnosť na dvadsiaty deň po svojom uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 13. septembra 2001